google/wiki40b huggingface dataset:
Skuddår

Et skuddår, eller skottår, er et år som har ett døgn mer enn et normalår: 29. februar. Siste skuddår var 2016, det neste blir 2020. Det er skuddår i hovedsak hvert fjerde år.
Jorden bruker i gjennomsnitt 365,24221065 døgn (epoke J2000.0) på én runde rundt solen (= ett tropisk år). For at dette skal passe inn med den gregorianske kalenderen, settes det inn skuddår. Et normalt år har 365 døgn, med 28 døgn i februar. I et skuddår har februar ett ekstra døgn (skuddag), altså 29 døgn og dermed 366 døgn til sammen i hele året. 
Grunnen til at det ekstra døgnet ble lagt til februar, og grunnen til at februar er så mye kortere enn de andre månedene, er at i den romerske kalenderen var mars opprinnelig den første måneden i året og februar den siste.
En kuriositet er at det «nye» døgnet ikke ble lagt sist i måneden, men som et dobbeltdøgn, 24. februar, hvor skuddagen var det første døgnet av disse to. Denne datoen ble av romerne kalt døgn 6 før Kalendaee i mars. Skuddagen ble da kalt det første døgnet 6 før Kalendaee i mars. Kalendaee var romernes navn på den første døgnet i måneden, og de regnet seg bakover fra Kalendaee, der døgn 1 før Kalendaee var Kalendaee selv (romerne hadde ikke «oppdaget» 0 ennå).
Et skuddår er normalt hvert fjerde år – alle årstall som er delelige med 4 er skuddår, unntatt hundreårene (1700, 1800, 1900 osv.) som ikke er skuddår med mindre de er delelige med 400 (1600, 2000, 2400 osv.). Dermed ble 2000 et skuddår, mens 1900 ikke var skuddår og 2100 blir heller ikke skuddår. Dette kommer av at man runder av 365,24221065 til 365,2425 = 365 + ¹⁄₄ − ¹⁄₁₀₀ + ¹⁄₄₀₀ = 365⁹⁷⁄₄₀₀ (altså 97 skuddår i løpet av en 400-års periode, i motsetning til den julianske kalenderen som har 100 skuddår i løpet av en tilsvarende periode). Dermed får man skuddår hvert fjerde år og vanlige år hvert hundrede år, unntatt hvert firehundrede år, der det igjen er skuddår. Avrundingen fra 365,24221065 til 365,2425 gir ett døgn feil etter 3456 år (men i løpet av den tiden er det tropiske året blitt rundt 18,3 sekunder kortere).
Denne fordelingen av skuddår ble innført i Norge med den gregorianske kalenderen mandag 1. mars 1700. I Norden ble 2000 det første hundreåret som var skuddår etter at den gregorianske kalenderen ble innført.
Ifølge tradisjonen kan kvinner fri til menn 29. februar. Skottland etablerte denne dagen da en kvinne kunne fri til en mann i 1288. Om han sa nei ble han ilagt en bot.
Kinesisk kalligrafi

Kinesisk kalligrafi (kinesisk: 書法; pinyin: shūfǎ, japansk: 書道, shodō) er en kunstretning som er nært knyttet til kinesisk malerkunst. I begge kunster benyttes de samme verktøy, studerkammerets fire skatter: skrivepensel, tusjstang, rivstein og papir. 
En av de mest berømte kinesiske kalligrafer var Wang Xizhi, hvis stil har dannet skole og fremdeles undervises. Kalligrafi var tradisjonelt betraktet som en viktig del av dannelsen, og man mente at den kunne fortelle noe om dens utøvers personlighet. Wang Xizhi erstattet den rettvinklede ductus med kursiv linjeføring, noe som muliggjør en mer individuell utforming. Siden da gjaldt kalligrafien i Kina, ved siden av Wéi-Qí-spillet (i Vesten kjent som Go), maleri og musikk som den fjerde av kunstene. 四藝：琴，棋，書，畫
Kalligrafiens høye prestisje gjenspeilte seg også ved at også de kinesiske keisere anstrengte seg for å bli fremstående i kunsten. Særlig utmerket ble keiser Huizong av Song, hvis stil, slankt gull (kinesisk: 瘦金; pinyin: shòujīn), representerer et høydepunkt innen kinesisk kalligrafi.
Grunnlaget for kinesisk kalligrafi er Tegnet Yǒngs åtte prinsipper (kinesisk: 永字八法; pinyin: Yǒngzì Bāfǎ, Yǒng betyr evighet):
側 cè, nemlig 點 diǎn, punkt 
勒 lè, nemlig 橫 héng, tvers
努 nǔ, nemlig 直/豎 zhí/shù, rett frem
趯 tì, nemlig 鉤 gōu, krok
策 cè, nemlig 挑 tiāo, løft
掠 lüè, nemlig 撇 piě, skrå
啄 zhuó, nemlig 短撇 duǎn piě, hakk
磔 zhé, nemlig 捺 nà, treng fremad
De åtte prinsipper representerer kalligrafens viktigste grunntrekk; de besriver de fem strøk som i forskjellige kombinasjoner kan brukes i kinesisk skrift.
Ferjesambandet Skånevik–Matre–Utåker

Skånevik–Matre–Utåker er et fergesamband på fylkesvei 48 mellom Etne og Kvinnherad kommuner. Strekningen betjenes av Norled med fergen MF «Kvinnherad». Overfarten fra Skånevik til Utåker direkte tar 20 minutter og ved anløp via Matre 40 minutter.
Fra januar 2020 vil sambandet betjenes av Boreal med en elektrisk ferge. Avtalen med Hordaland fylkeskommune har varighet på ni år.
When the boys return

Handling

When the boys return følger tenåringsgutter som deltar i en terapigruppe etter å ha sluppet ut fra israelske fengsler. Etter å ha blitt revet bort fra familiene sine måneder tidligere, møter de nå utfordringene ved å returnere tilbake til livet utenfor murene.
Mohammad Jamil (15) ble løslatt fra fengsel forrige sommer, og han kan klarer ikke helt å ta seg sammen og han ender ofte opp i krangler med faren sin eller i nye konfrontasjoner med israelske soldater. Han vil ikke tilbake på skolen igjen og moren til Mohammad er redd for at han vil bli arrestert igjen.
Mahran (20) ble arrestert som fjortenåring, og livet han hadde utenfor murene ser ut til å ha stoppet opp. Fem år etter at han ble løslatt er han fortsatt ikke tilbake på skolen, har ikke jobb og bruker tiden sin alene med videospill om natten.
Hamze (16) vil komme seg så langt vekk fra flyktningleiren som mulig. Han tar ekstra kurs for å kunne studere, men klarer ikke å konsentrere seg og lar aggresjonen sin gå ut over familien.
Å fortelle om hva de har opplevd til omverdenen er ikke lett for guttene, men de er stadig plaget av minnene fra innsiden av fengslene. I terapien begynner de å åpne seg opp og forteller om frykten og marerittene de fortsatt sliter med. På det tredje terapimøtet møter ikke Malik opp. Soldatene kom for å arrestere han tre dager tidligere. Samme uke blir også faren til Mohammad Jamil avhørt av myndighetene. På tross av alt som har skjedd med dem, har guttene fortsatt drømmer og fremtidsplaner. Mahran vil bli pilot når okkupasjonen tar slutt, andre vil bli advokater og en annen doktor.

Anmeldelser

Filmen har mottatt relativt middelmådige anmeldelser.
Offpist

Historikk

Offpist ble dannet høsten 2000 på Tofte i Hurum av Even Sandvoll, Kristoffer Follestad, Finn Nikos og Ivar Haug. Geir Johansen erstattet Ivar på trommer våren 2002. I 2004 gav de selv ut EP'en, Offpist 2004 EP, og senere det året forlot Geir og Finn Nikos bandet. Lars Tore Hansen og Lars Berg Andersen ble tatt inn i Offpist, besetningen ble også endret ved at Kristoffer gikk fra å være bassist til gitarist. I 2006 kom debutalbumet DeathRace Circus. I slutten av 2008 ble Lars Tore erstattet med Jonas Kjærnsrød på trommer.
Distribusjon (programvare)

Sammesetning

En distribusjon består av en kjerne og brukernivå programvare. GNU/Linux systemer består av Linux-kjernen og programvare fra GNU i tillegg til programvare fra mange andre utviklere. Både Linux-kjernen og GNU verktøyene er nødvendige for at en fri Linuxdistribusjon skal kunne fungere skikkelig.
Andre operativsystemkjerner, slik som FreeBSD og NetBSD, må også levere GNU-verktøy for å kunne levere en komplett distribusjon.

Skrivebord

Skrivebordsdistribusjoner må i tillegg til å levere de mest essensielle verktøyene levere et skrivebordsmiljø, slik som GNOME, KDE eller Xfce. I Linux er disse vanligvis basert på vindussystemet X for å kunne vise grafikk og vinduer.
Sosialtjenestemedaljen

Design

Medaljen utført som kors i bronse på 52 x 52 millimeter (3. klasse er 41 x 41), og har hvit emalje på begge sider med en tynn gullkant, samme som Tysk Røde kors medalje. På advers er det tredje rikes riksvåpen med hakekorset i klørne, i senter. Medaljen i den laveste klassen er rund og i forsølvet sink eller bronse. På advers er et kors med det tredje rikes riksvåpen med hakekorset i klørne, i senter. På revers står inskripsjonen «Medaille Fur deutsche volkspflege» (Medalje for den tyske sosialtjeneste). Medaljen er 38 millimeter i diameter, har løs ring med 31 mm bredt medaljebånd med 5 mm hvite kanter.
Toyotomi Hideyoshi

Bakgrunn

Hans far, Kinoshita Yaemon, hadde vært fotsoldat i hæren til Oda Nobunagas far. Ved fødselen fikk Hideyoshi fornavnet Hiyoshimaru, men forandret det til Tōkichirō. Da han begynte å arbeide for Oda Nobunaga i 1558 skiftet han fornavn til Kochiku. Oda Nobunaga ga ham kjelenavnet ham Saru (apekatt). I 1562 skiftet han fornavn en gang til og kalte seg Hideyoshi. I 1573 skiftet han familienavn fra Kinoshita til Hashiba. Familienavnet Toyotomi fikk han i 1586, da han ble utnevnt av keiseren til dajō daijin.

Enehersker

Fra å ha vært vanlig soldat for Oda Nobunaga tok han seg fram, først til å bli dennes fremste general og siden til selv å styre landet. Da Nobunaga ble myrdet, ble Hideyoshi utsett til en av de fire formynderne for Nobunagas arv; han lyktes imidlertid snart å legge Nobunagas koalisjon under seg. 
I 1587 promulgerte Hideyoshi «Bateren tsuihō-rei»,  en forordning om å utvise de kristne (katolske) misjonærer. Dette  initierte den første kristenforfølgelse i landet.

Kampaku

Ettersom Hideyoshi ikke var slekt med Minamoto kunne han ikke bli shogun, og innstiftet derfor i stedet en ny tittel, kampaku, for sitt eget styre av landet. Hideyoshi er kjent blant japanerne som Taikō (en kampaku som har trukket seg tilbake).
Hideyoshi atskilte ved lov samurai- og bondestendene. Bøndene fikk ikke lenger lov til å forlate sitt bosted eller å besitte våpen. Hideyoshis styrker dro land og strand rundt og samlet inn bøndenes våpen. Denne prosess er i ettertid blitt kalt «sverdjakten». Metallet fra de nedsmeltede våpnene skulle omtøpes til en kjempefigur av Buddha til folkets vern.
Hideyoshi ville også herske over Korea og Kina , men det opponerte daimyōene mot. Mot deres råd tok han i 1592/93 til Korea og utkjempet der Imjinkrigen. Han lyktes til å begynne med å ta kontroll over nesten hele Korea. Men så grep den kinesiske Ming-herskeren Wanli-keiseren inn på koreanernes side, og japanerne led store tap. Dessuten ødela koreanerne med sin admiral Yi Sun-sin japanernes forsyningsflåte, noe som vesentlig hindret Hideyoshis invasjonsplaner.
Et nytt invasjonsforsøk 1597/98 slo også feil. Relasjonene til Korea forble deretter på et nullpunkt, frem til 1607.
Lainez Point

Lainez Point er et nes på nordsiden av innløpet til Dalgliesh Bay på vestsiden av Pourquoi Pas Island, utenfor vestkysten av Graham Land. Det ble oppdaget av Den franske antarktisekspedisjonen under Jean-Baptiste Charcot, 1908–10, og ble navnsatt av ham etter Manuel Lainez, senator i Argentina og grunnlegger av avisen El Diario.
Den svarte obelisk

Den svarte obelisken er en steinpillar funnet av arkeologer ved ruinhaugen Nimrud våren 1846. Den ble oppstilt av Shalmaneser III. Den svarte obelisken har en lang innskrift og 20 billedfelter.
Zink (musikk)

En zink (også zinke eller sink(e), italiensk cornetto, engelsk cornett) er et historisk musikkinstrument med blomstringstid på tidlig 1600-tall. Den ble vanligvis laget av tre, sjeldnere av elfenbein, var åttekantet og med skinnovertrekk og hadde seks fingerhull og et tommelfingerhull. Den klassifiseres i dag som et messingblåseinstrument.
Ofte blir zinken sett på som en mellomting mellom blokkfløyte og trompet. Fra 1400-tallet til midten av 1600-tallet var zinken et av de viktigste musikkinstrumentene med ry på seg til å kunne imitere den menneskelige stemme.
Kevin Schunck

Idrettskarriere

Schunck deltok i BMX racing (mix) under Sommer-OL 2018 for ungdom, og kom der på andreplass sammen med Zoe Claessens. Han kom på åttendeplass i guttefinalen, og Claessens kom på andreplass i jentefinalen.
Karenaxia

Utbredelse

Slekten er utbredt i Sørøst-Asia (Myanmar, Thailand).
Bryting under de britiske imperie- og samveldeleker 1954

Bryting under de britiske imperie- og samveldeleker 1954. Bryting var en av flere sporter under de britiske imperie- og samveldeleker (British Empire and Commonwealth Games) som ble arrangert i Vancouver i Canada i perioden 30. juli til 7. august 1954. Det var de femte lekene i det som kom til å bli Samveldelekene (Commonwealth Games) fra 1978. De fire foregående lekene het de britiske imperielekene (British Empire Games). I lekene i 1954 ble det konkurrert i åtte vektklasser, kun for menn. Sør-Afrika ble beste nasjon med seks gullmedaljer foran England og Australia med en hver.
Stimmhorn

Stimmhorn er en sveitsisk gruppe bestående av Christian Zehnder (vokal) og Balthasar Streiff (alle mulige blåseinstrumenter).
Gruppa blander overtonesang, jodling og diverse sveitsiske alpehorn og andre blåseinstrumenter. Fra og med CD-en Igloo har de også fått med seg den polske artisten Kold som legger et elektronikapreg på musikken.
Toten

Toten er et distrikt i Oppland fylke, som består av kommunene Østre og Vestre Toten, med henholdsvis 14 465 og 12 723 innbyggere. Kommunene har areal på 561 og 249 km², til sammen 810 km². Administrasjonssenteret i Vestre Toten er Raufoss, og i Østre Toten Lena. Sammen med Land, Hadeland og Gjøvik utgjør Toten regionen Vestoppland.

Etymologi

Navnets opphav er satt i sammenheng med det norrøne Þótn som angivelig betyr «noe man liker».

Historie

Toten var del av et lite kongerike i tidlig vikingtid og Halvdan Kvitbein var den mest kjente kongen som regjerte der.
Toten har tradisjonelt vært et av Norges største jordbruksområder, og industriparken på Raufoss er et av de største industrisentra i innlandet.

Valgkrets

Toten var en valgkrets i Kristians amt ved stortingsvalgene fra 1906 til 1918. Ved disse stortingsvalgene praktiserte man en valgordning med direkte flertallsvalg i enmannskretser. Toten valgte således én representant og én personlig vararepresentant.
Valgkretsen Toten bestod av herredene Biri, Eina fra 1909, Kolbu fra 1909, Snertingdal fra 1912, Vardal, Østre Toten og Vestre Toten med rundt 25 000 innbyggere og 12 000 stemmeberettigede etter innføringen av kvinnelig stemmerett.

Dialekt

Dialekten på Toten tilhører opplandsmål (dialektene på Toten, Hadeland, i Land, Solør, Odalen og Hedmarken), og avviker fra de offisielle skriftspråkene på mange punkter. Blant annet har Toten-dialekten bevart dativ som egen kasus opp til nyere tid, og samsvarsbøyning i adjektiv og perfektum partisipp, som finnes i nynorsk, men ikke bokmål, hvor dette ble oppgitt i 1907.
Et eksempel på Toten-dialekten eller «totning» som det kalles på lokalmunne: 
«Totninger er navnet på innbyggera i dom to Totenkommuna Vestre Toten og Østre Toten. Generelt for totninger er at dom talar totning. Ellers er det sagt at det tæk tid å vara totning. Detti gjeld spesielt om 'n itte er på Toten, men ett ænna stelle i væla.»
Tilbake til start

Tilbake til start er en musikk-EP med Kolokol, utgitt i 2003. EP-en ble innspilt i Frogner Lyd i 2003.
Vássejávri

Vássejávri er en alpin innsjø med beliggenhet mellom Riksgränsen og Vassijaure i Kiruna kommune i Lappland, Sverige. Innsjøen ligger 463 meter over havet, og er 5,3 km lang. Dreneringen av innsjøen går via en elv hvor vannet etterhvert havner i Torneträsk. Vássejávri er vanligvis isfri i midten av juni, og fryser over igjen i oktober eller november. I innsjøen er der sik, røye, ørret, lake og ørekyte.
Arnold Genthe

Bakgrunn

Arnold Genthe var sønn av Louise Zober (død 1896) og Hermann Genthe (ca. 1838-1886), og kom fra en lang linje av velkjente vitenskapsfolk, forfattere, filosofer og filologer, helt tilbake til 1500-tallet. Arnold Genthe studerte filologi ved Friedrich-Schiller-Universität Jena.

Karrière

Genthe fikk i 1895 tilbud om å arbeide som huslærer for en tysk-amerikansk familie og reiste med dem til San Francisco. Ved siden av sin lærergjerning lærte han seg fotografi og begynte å publisere fotografier i lokale tidsskrifter. I 1897 bestemte han seg for å bli i USA og satse på en karrière som fotograf. Allerede i 1901 hadde han oppnådd å bli den mest ettertraktede fotograf på USAs vestkyst.
Arnold Genthe ble kjent for sine portretter av politikere som Theodore Roosevelt, William Howard Taft, og Woodrow Wilson, kunstnere som Jack London, Greta Garbo, Isadora Duncan, Anna Pavlova, og Sarah Bernhardt, og forretningsfolk som John D. Rockefeller, Andrew Mellon og J.P. Morgan. Han påvirket også samtidige kunstnere og fotografer som for eksempel Dorothea Lange.
Åstorp

Åstorp er et tettsted i Åstorp og Ängelholm kommuner i Skåne län i landskapet Skåne i Sverige. Det er Åstorp kommunes administrasjonssenter. I 2010 hadde tettstedet 9 488 innbyggere, hvorav 9 479 i Åstorp kommune og 9 i Ängelholm.
Europacupen i mangekamp 2017

Super League

Russland vant Europacupen i mangekamp 2015, men deltok ikke i 2017. IAAF suspenderte landet i november 2015, etter at World Anti-Doping Agency (WADA) 18. november 2015 erklærte at det russiske antidopingbyrået RUSADA ikke oppfylte WADAs krav til antidopingarbeide.
Republikken Ambrosia

Republikken Ambrosia (Italiensk: Repubblica Ambrosiana) var en stat som ble opprettet da den siste Viscontihertugen Filippo Maria Visconti døde. Republikken erstattet for en kort periode hertugdømmet Milano, men eksisterte bare i årene 1447 til 1450, da hertugdømmet ble gjenopprettet.
Overkonge (Irland)

Overkonge av Irland (gælisk: Ard Rí na hÉireann) er en tittel for både de mytiske kongene av Tara i førhistorisk hedensk tid, og de historiske overkonger som hadde makt (virkelig eller bare i navnet) over de andre regionale og lokale kongene.

Bakgrunn

Ifølge lovtraktatene var det et hierarkisk system av konger (gælisk: Rí) i Irland i tidlig kristen tid og tidlig middelalder. Laveste nivå var rí túaithe, konger over en lokal túath og nærmest å regne for stammehøvdinger. Så følger ruiri, som hersker over sin egen túath og også er overordnet andre rí túaithe, og så rí ruírech, som betyr noe slikt som konge over overkonger, og som normalt refererer til en konge som hersker over en hel provins. Etter lovteksten hadde kongen av Tara, etter hvert betegnet ard rí, rang foran alle disse andre kongene. I praksis var nok denne under-/overordningsstrukturen mer kompleks på alle nivå enn lovteksten tilsa, og gjenstand for forandring etter som politiske allianser og krigslykke skiftet.
Irske krøniker som Annalene av de fire mesterne fører lister over overkonger fra 1900-tallet f.kr, de tidligste innførslene her er åpenbart mytiske.
Forskere tror i dag at tittelen overkonge er en pseudohistorisk konstruksjon fra 700-tallet, som ikke ble en politisk realitet før først på midten av 800-tallet eller enda senere. Det er vanlig å regne Máel Sechnaill mac Maíl Ruanaid som den første overkongen med reell innflytelse utenfor sitt eget område. I Ulsterannalene omtales han, som den første, som Rí hÉrenn úile, altså hele Irlands overkonge.
Overkongedømmet vekslet mellom de forskjellige grupperingene innenfor den mektige klanen Ua Neill, etter hvert slik at det nærmest alternerte mellom klanens nordlige og sørlige gren. Dette varte ved til Brian Boru utfordret Máel Sechnaill, og overtok tittelen i 1002. Máel Sechnaill fikk tittelen tilbake etter Brians død i 1014, men fra nå av var overkongedømmet omstridt og flere klaner deltok i kampen om hvem som skulle være overkonge. Senere overkonger omtales i krønikene ofte som Rí na hÉireann co fressabra – overkonger med motstand. Det betyr at deres krav var omstridt og ikke anerkjent av et flertall.
EuroBonus

EuroBonus er et bonusprogram og konkurransevirkemiddel som tilbys av ni europeiske flyselskap. Programmet ble lansert av Scandinavian Airlines i 1992. De hadde ca. 3,4 millioner medlemmer  i 2014.

EuroBonus' nivåer

Fordelsprogrammet har fire offisielle nivåer – Member, Silver, Gold og Diamond. Hvert nivå kvalifiserer for spesielle fordeler på flyreiser med selskapene som deltar i programmet. Medlemmer avanserer i programmet på grunnlag av poeng som opparbeides ved reiser med selskap som er tilsluttet Star Alliance-systemet samt enkelte samarbeidende foretak, bl.a. hoteller og bilutleie. Hvert statusnivå gir videre rett til utvidede fordeler som reisende med enten Eurobonus- eller Star Alliance-partnere. Poengene som opparbeides kan forøvrig brukes til bl.a. bonusreiser, overnattinger og bilutleie. Utover høyeste nivå, Gold og Diamond, får årets aller viktigste SAS-kunder «Pandion-status». Dette er en status som ikke har noen spesielle krav, men som man får beskjed om at man har kvalifisert seg til basert på flyvninger operert av SAS. Pandion-status gir i utgangspunktet de samme rettigheter som Gullkort, samt ytterligere noe utvidet service på SAS' egne flyvninger.
Da SAS overtok Braathens i 2002 ble medlemmene i Braathens bonusprogram Wing (tidligere BRACard) overført til EuroBonus.

Vedtak om forbud

I Norge har Konkurransetilsynet vedtatt forbud mot å opparbeide bonuspoeng på innenlandsreiser. Forbudet kom i 2002. En medvirkende årsak var erfaringene i det året Color Air prøvde å ta opp konkurransen med SAS og Braathens SAFE på innenlandsmarkedet inntil konkursen i 1999. Etter at forbudet kom og selskapet SAS Braathens ble etablert, har Norwegian klart å få fotfeste i markedet, og prisene innenriks er gått ned med ca. 30%.
I 2006 åpnet fornyings- og administrasjonsminister Heidi Grande Røys imidlertid for at flyselskap med en markedsandel under 15% kan tilby bonuspoeng på innenlandsreiser, noe som kan tolkes som en invitasjon til KLM og Lufthansa.
I 2012 åpnet konkurransetilsynet for bonusopptjening for innenriksruter i Norge mellom Oslo og byene Stavanger, Bergen og Trondheim.
Viktige konkurrerende programmer er bl.a. Flying Blue (Air France/KLM), Miles & More (Lufthansa) og Norwegian Reward (Norwegian).
Maeva Danois

Idrettskarriere

Danois forbedret sin personlige rekord på 3000 meter hinder fra 10:45,35 i 2013 til 9:54,91 i 2014, som var ny fransk U23-rekord på denne distansen. Hun ble fransk U23-mester på 3000 meter hinder i 2014.
Hun kom på 3.-plass på 1500 meter ved det franske U23-mesterskapet i 2015. Hun deltok også ved U23-EM i friidrett 2015, der hun kom på 2.-plass på 3000 meter hinder bak tyrkiske Tuğba Güvenç, der hun forbedret den franske U23-rekorden til 9:40,89. Dette var også personlig rekord for henne.
Zeppelin (1981)

Handling

Nina har reist på sommerferie med foreldrene. De drar på hytta. Når de kommer dit ser de at det har vært innbrudd der. Nina ser en skikkelse ute i hagen og finner etterhvert ut at innbruddet er gjort av en ung gutt som har rømt hjemmefra og som nå har gjemt seg i et tre der ute i hagen. En natt lister Nina seg ut til treet for å få kontakt med gutten. 
De får snart kontakt med hverandre og lager et kodeord, Zeppelin. Hver natt etter dette sitter de sammen i treet og snakker om forskjellige ting. Nina vil ikke at foreldrene skal oppdage dette og snart glir de to inn i en slags fantasiverden hvor de voksne ikke har adgang. Men en dag er gutten borte og Nina må ut i skogen for å finne etter ham.

Om filmen

Zeppelin fikk terningkast 4 i både Dagbladet og VG, mens Aftenposten ga den terningkast 3.
Filmen vant en av tre gullpriser under barnefilmfestivalen i Salerno, Italia i 1981.
Den ble innspilt ved et sommerhus Gran kommune på Hadeland sommeren 1980.
Baugeid Dagsdatter

Baugeid (på latin, Begeda, født på 1100-tallet, formentlig på Bratsberg gård) var en av de tidlige abbedisser i Gimsøy kloster i Skien.
Baugeid var datter av høvding i Grenland Dag Eilivsson og Ragnhild Skoftesdatter Giske. Da Dag vendte tilbake etter tokt på Vesterøyene og Jorsalferd, lot han oppføre Kryptkirken på Kapitelberget. Han grunnla også et benediktinerkloster for nonner, hvor datteren Baugeid omsider ble abbedisse. Klosteret ble snart en dominerende faktor i Skiensområdet, og abbedissen kan ha fått god hjelp til driften fra sin familie, ikke minst fra sin mektige bror Gregorius Dagsson, som senere også ble gravlagt her.
Tre kirker hørte til klosteret: Kryptkirken, Hakastein kirke på Faret samt selve Klosterkirken, hvilket gjorde at nonneklosteret også ble et senter for kirkelig virksomhet og kulturell påvirkning. På 1500-tallet ble klosteret bortforlent, og etter reformasjonen ble det nedlagt.

Ettermæle

Baugeid er tradisjonelt blitt kreditert for å være Gimsøys første abbedisse, hvilket det ikke er belegg for i kildene. 
Hun har fått oppkalt Baugeids gate etter seg i Gjemsøområdet i Skien, samt logen Baugeid Dagsdatter. Hans Cappelen som eide Gjemsø kloster  hadde et skip som var oppkalt etter den latiniserte form av Baugeid; Begeda.